SKRIFTLIG FORESPØRGSEL E-0155/02

af Wilhelm Piecyk (PSE) til Kommissionen

(31. januar 2002)

Om: Spanske myndigheders optræden i forbindelse med udstedelsen af opholdsdokumenter til EU-borgere

I april 2001 ansøgte en borger fra Schleswig-Holstein/Tyskland hos det spanske direktorat for udlændinge i Valencia om et Tarjeta de Residente Comunitario, der er nødvendig til et ophold af længere varighed i Spanien.

Da hun ikke hørte noget fra det ansvarlige direktorat, forhørte hun sig i august 2001 endnu en gang på stedet om, hvor langt man var nået med bearbejdelsen og erfarede, at hendes ansøgning var blevet forlagt. Ifølge direktoratet ville den dog blive behandlet hurtigst muligt. 2 måneder senere havde hun stadig ikke modtaget nogen meddelelse fra direktoratet for udlændinge, således at hun på ny forhørte sig personligt på stedet. Den bearbejdede ansøgning forelå ganske vist. Omtalte Tarjeta skulle dog afhentes på et andet ekspeditionskontor, hvor køen var så lang, at den sluttede langt uden for bygningen. Selv om man tidligt om morgenen stillede sig i kø, inden kontoret åbnede, fandtes der ifølge hende ingen mulighed for at nå ind i bygningen endsige hen til ekspeditionslugen inden kontorets lukning.

Den eneste mulighed bestod i allerede tidligt om morgenen at stille sig i kø til den næste dag og tilbringe natten i det fri, hvilket de pågældende også gjorde.

På denne baggrund spørger jeg Kommissionen:

1. Har Kommissionen kendskab til lignende tilfælde i Spanien eller i andre medlemslande?

2. Er Kommissionen af den opfattelse, at denne fremgangsmåde er forenelig med de grundlæggende rettigheder i det indre marked og navnlig med Unionsborgerskabet?

3. Findes der i sådanne tilfælde mulighed for de pågældende at indlede retlige skridt, og agter Kommissionen at træffe foranstaltninger til afskaffelse af disse bureaukratiske hindringer?

Svar afgivet på Kommissionens vegne af António Vitorino

(11. marts 2002)

1. Kommissionen har modtaget mange klager fra unionsborgere om problemer med bureaukratiet og forsinket sagsbehandling, som de bliver udsat for i medlemsstaterne, når de ønsker at udnytte deres ret til frit at bevæge sig inden for EU.

2. Det er medlemsstaternes ansvar at tilrettelægge de offentlige tjenester, og Kommissionen kan kun gribe ind, hvis medlemsstaterne ikke overholder deres forpligtelser i henhold til EU-retten. I forbindelse med det konkrete tilfælde, det ærede medlem henviser til, bør det bemærkes, at det i artikel 5 i Rådets direktiv 64/221/EØF af 25. februar 1964 om samordning af de særlige foranstaltninger, som gælder for udlændinge med hensyn til rejse og ophold, og som er begrundet i hensynet til den offentlige orden, sikkerhed og sundhed(1), er fastsat følgende: Beslutning om udstedelse eller nægtelse af den første opholdstilladelse skal træffes hurtigst muligt og senest 6 måneder efter ansøgningen.

3. I det konkrete tilfælde, det ærede medlem henviser til, findes der ikke nogen klageadgang for EU-borgere. I sit forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område(2), der for øjeblikket drøftes i Rådet, foreslår Kommissionen foranstaltninger, der ville gøre det lettere for unionsborgere at udøve deres ret til frit at bevæge sig inden for EU.

(1) EFT B 56 af 4.4.1964.

(2) EFT C 270 af 25.9.2001.